Document ID: 32014R0167

REGULAMENTUL (UE) NR. 167/2014 AL COMISIEI
din 21 februarie 2014
de modificare a anexei I la Regulamentul (CE) nr. 689/2008 al Parlamentului European și al Consiliului privind exportul și importul de produse chimice periculoase
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 689/2008 al Parlamentului European și al Consiliului din 17 iunie 2008 privind exportul și importul de produse chimice periculoase (1), în special articolul 22 alineatul (4),
întrucât:
(1)
Regulamentul (CE) nr. 689/2008 pune în aplicare Convenția de la Rotterdam privind procedura de consimțământ prealabil în cunoștință de cauză („procedura PIC”), aplicabilă anumitor produse chimice și pesticide periculoase care fac obiectul comerțului internațional, semnată la 11 septembrie 1998 și aprobată, în numele Comunității, prin Decizia 2003/106/CE a Consiliului (2).
(2)
Este necesar să fie avute în vedere măsurile de reglementare în ceea ce privește anumite substanțe chimice adoptate în temeiul Regulamentului (CE) nr. 1107/2009 al Parlamentului European și al Consiliului (3), al Regulamentului (UE) nr. 528/2012 al Parlamentului European și al Consiliului (4) și al Regulamentului (CE) nr. 1907/2006 al Parlamentului European și al Consiliului (5).
(3)
La cea de a șasea reuniune care a avut loc în perioada 28 aprilie-10 mai 2013, Conferința părților la Convenția de la Rotterdam a hotărât să includă metilazinfosul, acidul perfluoroctan sulfonic, sulfonații de perfluoroctan, perfluoroctan sulfonamida și sulfonilul perfluoroctanic în anexa III la această convenție, având drept efect includerea produselor chimice respective în domeniul de aplicare al procedurii PIC în conformitate cu convenția menționată anterior. Prin urmare, produsele chimice respective ar trebui eliminate de pe lista produselor chimice inclusă în partea 2 din anexa I la Regulamentul (CE) nr. 689/2008 și adăugate în lista produselor chimice inclusă în partea 3 din anexa respectivă.
(4)
Conferința părților la Convenția de la Rotterdam a decis, de asemenea, să includă pentabromdifenil eterul comercial, inclusiv tetra- și pentabromdifenil eterul, octabromdifenil eterul, precum și octabromdifenil eterul comercial, inclusiv hexa- și heptabromodifenil eterul, în anexa III la această convenție, având drept efect includerea produselor chimice respective în domeniul de aplicare al procedurii PIC în conformitate cu convenția menționată anterior. Deoarece tetrabromdifenil eterul, pentabromdifenil eterul, hexabromodifenil eterul și heptabromdifenil eterul au fost deja enumerați în anexa V la Regulamentul (CE) nr. 689/2008 și, prin urmare, fac obiectul unei interdicții la export, produsele chimice respective nu sunt adăugate pe lista produselor chimice incluse în partea 3 din anexa I la Regulamentul (CE) nr. 689/2008.
(5)
Aprobarea substanței clorură de didecildimetilamoniu a fost retrasă în conformitate cu Regulamentul (CE) nr. 1107/2009, ceea ce a dus la interzicerea utilizării clorurii de didecildimetilamoniu ca pesticid din grupul produselor de protecție a plantelor și ar trebui, așadar, să fie adăugată pe lista produselor chimice inclusă în partea 1 din anexa I la Regulamentul (CE) nr. 689/2008.
(6)
Înregistrarea cloratului în părțile 1 și 2 din anexa I la Regulamentul (CE) nr. 689/2008 ar trebui modificată pentru a oferi mai multă claritate cu privire la substanțele la care se referă înregistrarea respectivă.
(7)
Prin urmare, Regulamentul (CE) nr. 689/2008 ar trebui modificat în mod corespunzător.
(8)
Punerea în aplicare a prezentului regulament ar trebui amânată, astfel încât sectorul industrial să aibă la dispoziție suficient timp pentru a lua măsurile necesare în vederea asigurării conformității cu prezentul regulament, iar statele membre să ia măsurile necesare în vederea punerii sale în aplicare.
(9)
Măsurile prevăzute de prezentul regulament sunt conforme cu avizul Comitetului instituit în temeiul articolului 133 din Regulamentul (CE) nr. 1907/2006,
ADOPTĂ PREZENTUL REGULAMENT:
Articolul 1
Anexa I la Regulamentul (CE) nr. 689/2008 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică începând cu 1 mai 2014.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 februarie 2014.

Labels: 3
20
1
6